Ярыгинил турниралде щал ине ругел? | Спорт | Киназего гIаммаб Россия\nЯрыгинил турниралде щал ине ругел?\nЭркенаб гугариялъул рахъалъ Гран-при «Иван Ярыгин» абураб турниралде хIадурлъулеб буго Дагъистаналъул тIасабищараб команда. Дагъистаналъул гугарухъабазе гьеб букIине буго 30 апрелалдаса 7 маялде щвезегIан Каспийскалда тIобитIизе бугеб эркенаб гугариялъул рахъалъ Европаялъул чемпионаталде гугарухъаби тIасарищиялъулаб байбихьилъун, — ян хъвалеб буго "ХIакъикъат" казияталда.\nГьелда гIахьаллъулев вуго миллияб командаялде вачарав 50 къуватав гугарухъан. Амма Красноярскалде щив иневали жеги мухIканго лъаларо. Гьениб бугеб ахIвал-хIалалъул хIакъалъулъ бицана Дагъистаналъул тIасабищараб командаялъул бетIерав тренер Сажид Сажидовас: «Киналго гIолохъаби ургуялда хIалтIулел руго тIадчIун, кIудияб гъира-шавкъалда. Киназулго хьул буго исанасеб сезоналъул байбихьуда бергьенлъабигун церерахъине ва ихдал Каспийскалда тIобитIизе бугеб Европаялъул чемпионаталда гIахьаллъизе рес щвеялъе гIоло къеркьезе. Амма «Иван Ярыгинил» Гран-приялда щал гIахьаллъизе ругелали нижеда жеги мухIканго лъаларо. Цересел соназда, къецал байбихьилелде, цебеккунго нижехъе битIун бачIунаан турниралда гIахьаллъиялъе ихтияр кьурал гугарухъабазул сияхI ва гьезул рес букIунаан гIодориччан къецазде хIадурлъизе.\nИсанайин абуни, турниралда гIахьаллъизе риччарал гугарухъабазул хIакъалъулъ, кинабгIаги хасаб лъазаби нижехъе бачIинчIо ва цо-цо баянал нижехъе щвана прессаялдасан. Амма гьел руго мухIканлъи гьечIел. Масала, щай гъоркьиса тIобитIараб «Аланы» турнир лъугьараб исанасел къецазде гугарухъаби тIасарищиялъулаблъун ва щиб ккезе бугеб гьенире ине цIарчIварал, амма жидерго цIайиялъул категория хисизабизе, ай батIияб цIайиялда гугаризе хIукму гьабурал спортсменазул. Дида бичIчIула, гугариялъул правилабазда гIемерал хиса-басиял гьарун, гьездаго гьоркьоб Ярыгинил турнир тIобитIиялъул рахъалъ низамги хисизабун букIин. Халкъазда гьоркьосеб гьеб турниралда гIахьаллъизе Россиялъул вакиллъун вукIине вуго щибаб цIайиялъул щу-щу гугарухъан. Гугариялъул исанасеб сезон байбихьулеб буго, амма ричIчIуларел суалал ва масъалаби гIемерал руго. ГIагарлъулеб буго Европаялъул чемпионаталде гугарухъаби тIасарищизе заман ва ракIчIун абизе кIола, ишалдехун гьадинаб бербалагьи гьабуни, цIи-цIиял бергьенлъаби нилъеее щвезе гьечIин…»\nГран-при «Иван Ярыгин» турниралда гIахьаллъизе ихтияр щварал гугарухъабазул тIоцебесеб сияхIалде ккечIезул рес буго, 18 январалда байбихьараб Миндиашвилил Академиялъул призазе гIоло Красноярскалда тIобитIизе бугеб тIасарищиялъулаб турниралда гIахьаллъизе. Гьенир финалалде рахъаразе рес щвезе буго Ярыгинил турниралда гIахьаллъизеги.